Restoration Ministries: Woman
Ek het na baie trane en vrae besluit dat ek nie rekmerke het nie. Vir jou sal dit dalk so lyk. Maar dit is inderwaarheid 'n bewys dat ek 'n uitverkorene is. Handpicked.
Die tempo van ons daaglikse bestaan is so vinnig dat ons by die mooi verby jaag. Ons mis als in die proses. Oppad apteek toe vir jou maandelikse hormoon pille beplan jy al op watter stadium jy die steak gaan omdraai… voor of na jy vir Sarel jnr. in die bad gaan sit. Jy moet beplan, dis van belang want êrens tussen in moet jy nog jou oog hare ook gepluk kry.
Ons begin om onsself af te skeep … jy dra jou man se ou t-shirts – sodat wanneer jy buk moet die boude toe bly. Want aai daai rekmerke! Waar is die dae wat jy sommer maar net oor sommer, sommer is, 'n laaaaaaang bad getap het. Kerse op die bad se rand. 'n Lekker vól bad. Net lekker ontspannend. En die beste… Met 'n boek. Salig. Sielerus sê ek jou. Een van daai lekker love-stories wat maak dat jy die warmkraan kort-kort sommer so met jou tone oopdraai... Want jou plek moet jy net nie in die storie verloor nie.
Ek het die fout gemaak en vir jare gedroom dat my man my sou bederf. Als vir my doen en gee wat vir my lekker is. Soos ontbyt in die bed. Net sóms. Of 'n blommetjie. Of 'n onverwagse Milo in die middel van die nag. Net sommer omdat hy jou geselskap wou opsoek om bietjie te chat… te chat.
Ek het gewag en gewag. Ek wag nou nog. Toe een goeie dag besluit ek om dit vir myself te doen. Ek hoú daarvan om koffie of tee uit 'n koppie en piering te drink. Maar bekers het oor die jare soos 'n sprinkaanplaag my huis betrek. Ek dek toe vir my 'n skinkbord. Met 'n lappie. Die workx. Met 'n blommetjie uit my tuin uit wat ek in 'n ou glas soutpotjie moes sit. 'n Ou melk en suikerpot wat se oorsprong nou nog 'n raaisel is; maar ek het soos 'n koningin gevoel. Eers half stupid moet ek sė. Half verleë. Toe spaar ek vir 'n teestel.! Want dit was fantabulous vir my om so lekker en vroulik te voel. Ja, vroulik en daar het ek toe sommer lus om vir my 'n rok of twee te gaan koop. Tė lekker. Een van daardie lekkers wat jou pinkie sommer vanself in die lug in spring.
Die lus vir bederf raak groot en ek en my een vriendin kuier-kuier so lekker saam en besluit ons moet dit wat ons ervaar gaan deel met ons ander vriendinne. Getroudes en ongetroudes. En ons besluit saam dis die beste 2de beste! Ons maak dit toe 'n instelling en kuier al-om-die beurt bymekaar. So kry elke een 'n beurt om gasvrou te speel. Ons dress op. Dra hoede en eet en drink net soos 'English dames'. Tussen die gekuiery bid ons storms los. Breek vestings af. Kry beheer terug oor ons gesteelde grondgebiede. Ons bid en beskerm mekaar. Ons huil en troos en preek vir mekaar.